MTA doktora címre pályázók publikációs és idézettségi adatainak ellenőrzési folyamata

Az MTMT ellenőrzések menete:

1. A pályázó az aktuális tájékoztatók értelmében elvégzi az MTMT-be az adatbevitelt. Amennyiben a pályázó egy MTMT-hez csatlakozott Intézményhez tartozik (<https://www.mtmt.hu/alapito-intezmenyek>, <https://www.mtmt.hu/tarsintezmenyek>), kérheti az intézményi adminisztrátor segítségét adatbeviteli kérdésekben, adatai ellenőrzésére.
2. A pályázó ellenőrzi az Akadémiai Adattárban (AAT) lévő adatlapján valamennyi adatát, a hiányzó adatokat kitölti. Az esetleges változásokat a doktori eljárás során is rögzíti az AAT-ben.
3. Ezt követően a pályázó a Doktori Tanács Titkársága (DTT) pályázati rendszerében, melynek elérhetősége: <https://dtt.mta.hu/mta_doktori/> a **"Kérelem"** címszó alatti 3 „fül” rovatait kitölti. "A pályázó adatai” az AAT-ból kerülnek átemelésre, ezért lényeges, hogy az AAT adatlap teljesen ki legyen töltve. (A diplomaszámokat még nem tudják beírni az AAT-ba, a szerkeszthetővé tétele ezeknek a rovatoknak folyamatban van.) Kérjük, hogy „A pályázat adatai", valamint a „További adatok” is legyen kitöltve és elmentve, mivel az MTMT adminisztrátorai számára csak ekkor válik láthatóvá a pályázó a rendszerben.
4. A pályázó megnyomja a web-es doktori pályázati rendszerben a „Kérem, hogy a DTT vezetője kezdeményezze az MTMT ellenőrzést” gombot.
5. Visszajelzés érkezik e-mailben a pályázó számára, hogy az MTMT ellenőrzés kérést elindította.
6. A DTT vezetője elindítja az MTMT felé az ellenőrzés kérését, amelyről a pályázót is tájékoztatja.
7. Az MTMT központi adminisztrátorai előzetes ellenőrzést végeznek a pályázó adatain, amelynek eredményéről visszajelzést küldenek a pályázónak. Az előzetes ellenőrzésről készített visszajelzés tartalmazza a pályázónak a további ellenőrzés előtt elvégzendő feladatait, adatpótlási teendőit. Az előzetes ellenőrzés eredményét a pályázati anyag nagyságától függően kb. 1 héten belül küldi vissza a központi adminisztrátor.
8. A pályázó elvégzi a javításokat, majd a javításokat követően visszajelez, ezek után történik meg a közlemények és hivatkozások zárolása. A zárolás előtt új közlemények és hivatkozások is kerülhetnek még az adatbázisba. A zárolást követően történik meg az ellenőrzés (intézményi adminisztrátor vagy központi adminisztrátor által).
9. A teljes ellenőrzés végeztével a pályázó tájékoztatást kap, illetve felkérést, hogy tekintse át az ellenőrzött adatokat. A pályázótól az ellenőrzést követően visszajelzést várunk, hogy megfelelő-e a lista, vagy javítandó valahol. A pályázónak a levél kiküldésétől számított **egy hét áll rendelkezésére**, hogy a felmerült kérdésekkel kapcsolatban visszajelezzen (a javítási igényeket tételesen kell megadni), illetve az általa talált problémákat jelezze. Ha a rendelkezésére álló 1 héten belül nem érkezik visszajelzés, az adatokat elfogadottnak tekintjük. A pályázó az ellenőrzést az MTMT nyilvános keresőjében végezheti el. Hiba jelzése esetén megtörténnek a javítások.

Amennyiben már nincs javítanivaló az MTMT-ben lévő adatokon, az MTMT elkészíti a DTT pályázati rendszerébe felkerülő, a pályázóhoz tartozó tudományos osztály előírása szerinti listákat és tudománymetriai táblázatot (a teljes ellenőrzés kezdetekor zárolt adatokból történik a feltöltendő listák kinyerése az adott osztály igénye alapján). A feltöltésről a pályázót értesíti.

1. A pályázó ellenőrzi a DTT pályázati rendszerébe feltöltött listákat és táblázatot. Ellenőrzését követően jelezheti a még fennálló problémákat (amennyiben a pályázó a pályázati rendszerbe feltöltött adatokban problémát talál, a problémákról listát kell küldenie, a javítási igény benyújtására egyszer van lehetősége.), vagy kérheti a DTT pályázati rendszerébe MTMT által feltöltött adatok lezárását. A DTT pályázati rendszerében történő lezárást követően a pályázó és a DTT értesítést kap, ezt követően **a pályázónak 30 nap áll rendelkezésére a pályázat beadására**.

Amennyiben a pályázó módosítani kívánja a korábban feltöltött közleményjegyzékét és ezért újabb ellenőrzést kér, akkor a doktori eljárási díj 50 ezer forinttal emelkedik.

2022. szeptember 20.